**Latvijas Bankas noteikumu projekta "Apdrošināšanas un pārapdrošināšanas sabiedrību un ārvalsts apdrošinātāju filiāļu** **grāmatvedības, gada pārskata un konsolidētā gada pārskata sagatavošanas noteikumi" anotācija**

|  |  |
| --- | --- |
| **Nosaukums** | Apdrošināšanas un pārapdrošināšanas sabiedrību un ārvalsts apdrošinātāju filiāļu grāmatvedības, gada pārskata un konsolidētā gada pārskata sagatavošanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Apdrošināšanas un pārapdrošināšanas likuma 86. panta otrā un trešā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz minētā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Apdrošināšanas un pārapdrošināšanas sabiedrību un ārvalsts apdrošinātāju filiāļu grāmatvedības, gada pārskata un konsolidētā gada pārskata sagatavošanas noteikumi" (turpmāk – noteikumu projekts), kas aizstās pašlaik spēkā esošos Finanšu un kapitāla tirgus komisijas 2020. gada 4. augusta normatīvos noteikumus Nr. 114 "Apdrošināšanas un pārapdrošināšanas sabiedrību un ārvalsts apdrošinātāju filiāļu gada pārskata un konsolidētā gada pārskata sagatavošanas normatīvie noteikumi" (turpmāk – Noteikumi Nr. 114).  Noteikumu projekts nodrošina vienotu kārtību, kādā attiecīgie finanšu tirgus dalībnieki kārto grāmatvedību un sagatavo gada pārskatu un konsolidēto gada pārskatu, kurš jāiesniedz Valsts ieņēmumu dienestam un jāpublisko finanšu tirgus dalībnieka tīmekļvietnē, tādējādi nodrošinot publisku pieejamību.  Apdrošināšanas un pārapdrošināšanas likumā ir noteikts pienākums sagatavot gada pārskatu un konsolidēto gada pārskatu saskaņā ar Komisijas 2023. gada 13. septembra regulu (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002 (turpmāk – Starptautiskie grāmatvedības standarti).  Tomēr ne visas prasības gada pārskata un konsolidētā gada pārskata sagatavošanai izriet no Starptautiskajiem grāmatvedības standartiem.  Noteikumu projekts nodrošina arī Padomes 1991. gada 19. decembra direktīvas 91/674/EEK par apdrošināšanas uzņēmumu gada pārskatiem un konsolidētajiem pārskatiem, kas attiecas uz apdrošināšanas un pārapdrošināšanas sabiedrību gada un konsolidētajiem gada pārskatiem, un Eiropas Parlamenta un Padomes 2013. gada 26. jūnija direktīvas [2013/34/ES](http://eur-lex.europa.eu/eli/dir/2013/34/oj/?locale=LV) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes direktīvu [2006/43/EK](http://eur-lex.europa.eu/eli/dir/2006/43/oj/?locale=LV) un atceļ Padomes direktīvas [78/660/EEK](http://eur-lex.europa.eu/eli/dir/1978/660/oj/?locale=LV) un [83/349/EEK](http://eur-lex.europa.eu/eli/dir/1983/349/oj/?locale=LV) (turpmāk – Direktīva 2013/34), prasību pārņemšanu tajās jomās, kurās Starptautiskie grāmatvedības standarti nenosaka prasības (vadības ziņojuma saturs) vai nenosaka tik detalizētas prasības (informācijas atklāšana finanšu pārskatu pielikumā). Pārņemot Direktīvas 2013/34 prasības, noteikumu projekts precizē, ka priekšlikums par peļņas sadali un informācija par dividenžu lielumu jāatklāj finanšu pārskatu pielikumā (noteikumu projekta 23.5. apakšpunkts), nevis vadības ziņojumā.  Eiropas Savienības tiesību aktu pārņemšanas/ieviešanas tabula iekļauta anotācijas 1. pielikumā.  Ilgtspējas informācijas atklāšanas likumprojekts (625/Lp14) paredz noteikt vienotas prasības visām lielām sabiedrībām, kas ir sabiedriskas nozīmes struktūras, kuru darbinieku skaits ir lielāks par 500, kā arī visām lielām sabiedrībām un maziem un vidējiem uzņēmumiem, kuru pārvedami vērtspapīri ir iekļauti regulētā tirgū, pienākumu vadības ziņojumā iekļaut skaidri identificējamu ilgtspējas ziņojumu. Ņemot vērā minēto, no Noteikumiem Nr. 114 ir izslēgtas prasības par nefinanšu paziņojuma sagatavošanu.  Noteikumu projekts precizē neto apgrozījuma noteikšanai izmantojamo pelņas vai zaudējumu aprēķina posteņu uzskaitījumu. Neraugoties uz to, ka finanšu nozares iestādes peļņas vai zaudējumu aprēķinā neuzrāda šādu posteni, jānodrošina vienota finanšu tirgus dalībnieku izpratne par neto apgrozījuma aprēķinā iekļaujamajiem posteņiem saskaņā ar tiem saistošo finanšu pārskatu. Neto apgrozījuma apmēra noteikšana finanšu tirgus dalībniekiem ir nepieciešama, piemēram, lai identificētu, vai uz tiem attiecas Ilgtspējas informācijas atklāšanas likumprojekta prasības, kas ir saistošas lielām sabiedrībām atbilstoši Gada pārskatu un konsolidēto gada pārskatu likuma 5. pantā minētajām sabiedrību kritēriju robežvērtībām. Neto apgrozījuma noteikšanai finanšu tirgus dalībniekiem izmantots Padomes 2004. gada 20. janvāra regulas (EK) Nr. 139/2004 par kontroli pār uzņēmumu koncentrāciju 5. panta 3. punkta a) apakšpunktā minētais.  Salīdzinājumā ar Noteikumiem Nr. 114 noteikumu projekts nesatur būtiskas izmaiņas papildus tām izmaiņām, kuras ir saistītas ar Ilgtspējas informācijas atklāšanas likumprojektu (625/Lp14) un to, ka priekšlikums par peļņas sadali jānorāda finanšu pārskatu pielikumā. Tomēr, ņemot vērā to, ka Starptautiskie grāmatvedības standarti nosaka detalizētas prasības finanšu pārskatu posteņu novērtēšanai, lai novērstu prasību dublēšanos, noteikumu projekts nesatur tās prasības, kuras daudz detalizētāk ir izklāstītas Starptautiskajos grāmatvedības standartos.  Noteikumu projekta mērķis ir nodrošināt finanšu tirgus dalībnieku vienotu pieeju gada pārskata un konsolidētā gada pārskata sagatavošanai, un, ņemot vērā to, ka gada pārskata un konsolidētā gada pārskata informācija ir publiski pieejama, nodrošināt sabiedrības informētību par finanšu tirgus dalībnieku finansiālo stāvokli un darbības rādītājiem, kas ļautu ieinteresētajām personām pieņemt individuālus lēmumus, saņemot finanšu pakalpojumus.  Noteikumu projekts pēc apstiprināšanas būs saistošs apdrošināšanas un pārapdrošināšanas sabiedrībām, kā arī ārvalsts apdrošinātāju filiālēm, tām sagatavojot gada pārskatu un konsolidēto gada pārskatu. Pašlaik Latvijā nedarbojas neviena pārapdrošināšanas sabiedrība un ārvalsts apdrošinātāja filiāle. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un Latvijas Bankai kā konkrēto finanšu tirgus dalībnieku uzraugam, kas nodrošina konkrēto finanšu tirgus dalībnieku tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus uzraugs, un attiecīgi Latvijas Banka finanšu tirgus uzrauga lomā ir atbildīga par tādu pasākumu veikšanu, kuri aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt par šīs sistēmas dalībnieku.  Nosakot finanšu tirgus dalībniekiem vienotas prasības gada pārskata un konsolidētā gada pārskata sagatavošanai un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju, noguldītāju un apdrošināto personu interešu aizsardzību un finanšu tirgus ilgtspējīgu attīstību un stabilitāti – izpildi.  Savukārt leģitīmais mērķis – citu personu tiesību aizsardzība – tiek sasniegts, nodrošinot sabiedrību ar tai nepieciešamo informāciju, lai tā varētu pieņemt izsvērtus lēmumus.  Noteikumu projekts ir nepieciešams, lai veicinātu finanšu tirgus dalībnieku vienotu izpratni par gada pārskata un konsolidētā gada pārskata sagatavošanu. |
| **Samērīgums** | Apdrošināšanas un pārapdrošināšanas sabiedrībām, kā arī ārvalsts apdrošinātāju filiālēm saskaņā ar Apdrošināšanas un pārapdrošināšanas likumu ir noteikts pienākums sagatavot gada pārskatu un konsolidēto gada pārskatu un to iesniegt Valsts ieņēmumu dienestā.  Līdz ar to atbilstošākais veids, kā noteikt tirgus dalībniekiem vienotas prasības gada pārskata un konsolidētā gada pārskata sagatavošanai, ir izdot tiem saistošus noteikumus. Citas alternatīvas noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu regulējuma piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu finanšu tirgus dalībniekam juridiski saistoši.  Respektīvi, normatīvais akts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta ieviešanu tiek sasniegts leģitīmais mērķis (citu personu tiesību aizsardzība un sabiedrības labklājības nodrošināšana). Otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Treškārt, sabiedrības labums no normatīvā akta prasību piemērošanas ir lielāks par nelielu papildu slogu un resursu ieguldījumu, kas konkrētajam tirgus dalībniekam varētu rasties ar uzliktajiem pienākumiem. |
| **Spēkā stāšanās** | Noteikumu projekts virzāms apstiprināšanai Latvijas Bankas padomē pēc Ilgtspējas informācijas atklāšanas likumprojekta (625/Lp14) pieņemšanas Saeimā galīgajā lasījumā.  Noteikumi stājas spēkā nākamajā dienā pēc to publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Noteikumu projektā ietverto prasību izdošana jaunā redakcijā, jo ir mainījies šādu noteikumu izdošanas tiesiskais pamats, nerada papildu administratīvo slogu tirgus dalībniekiem, uz kuriem ir attiecināmas noteikumu projekta prasības. |
| **Saistītie dokumenti** | Ar noteikumu projektu saistītie dokumenti:  1) Apdrošināšanas un pārapdrošināšanas likums;  2) Revīzijas pakalpojumu likums;  3) Gada pārskatu un konsolidēto gada pārskatu likums;  4) Ilgtspējas informācijas atklāšanas likumprojekts (625/Lp14);  5) Noteikumi Nr. 114;  6) Finanšu un kapitāla tirgus komisijas 2020. gada 1. decembra normatīvie noteikumi Nr. 228 "Apdrošinātāju un pārapdrošinātāju pārskatu sagatavošanas normatīvie noteikumi";  7) Padomes 1991. gada 19. decembra direktīva 91/674/EEK par apdrošināšanas uzņēmumu gada pārskatiem un konsolidētajiem pārskatiem;  8) Direktīva 2013/34;  9) Starptautiskie grāmatvedības standarti. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 13. augustā tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to bija iespējama sabiedrības līdzdalība līdz 2024. gada 27. augustam.  Vienlaikus par noteikumu projektu un notiekošo sabiedrības līdzdalību individuāli tika informēta Latvijas Apdrošinātāju asociācija. |
| **Saskaņošanas** **rezultāti** | Sabiedrības līdzdalības rezultātā Latvijas Apdrošinātāju asociācija informēja, ka tai nav iebildumu vai priekšlikumu par noteikumu projektu.  Sabiedrības līdzdalības rezultātā saņemta vēstule no Valsts ieņēmumu dienesta ar komentāru par to, ka finanšu pārskatu posteņu detalizācijas samazināšanas rezultātā, kas ieviesta noteikumu projektā, Valsts ieņēmumu dienestam jāveic izmaiņas elektroniskās deklarēšanas sistēmā ievietoto finanšu pārskatu posteņos. Saņemtā informācija no Valsts ieņēmumu dienesta iekļauta anotācijas 2. pielikumā. |

1. pielikums

Latvijas Bankas noteikumu projekta anotācijai

**Eiropas Savienības tiesību aktu pārņemšanas/ieviešanas tabula**

**Latvijas Bankas noteikumu projekta nosaukums:** "Apdrošināšanas un pārapdrošināšanas sabiedrību un ārvalsts apdrošinātāju filiāļu grāmatvedības, gada pārskata un konsolidētā gada pārskata sagatavošanas noteikumi" (turpmāk – projekts)

**Eiropas Savienības tiesību aktu nosaukumi:**

1. Padomes 1991. gada 19. decembra direktīva 91/674/EEK par apdrošināšanas uzņēmumu gada pārskatiem un konsolidētajiem pārskatiem (turpmāk – Direktīva 91/674);
2. Eiropas Parlamenta un Padomes 2013. gada 26. jūnija direktīva [2013/34/ES](http://eur-lex.europa.eu/eli/dir/2013/34/oj/?locale=LV) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes direktīvu [2006/43/EK](http://eur-lex.europa.eu/eli/dir/2006/43/oj/?locale=LV) un atceļ Padomes direktīvas [78/660/EEK](http://eur-lex.europa.eu/eli/dir/1978/660/oj/?locale=LV) un [83/349/EEK](http://eur-lex.europa.eu/eli/dir/1983/349/oj/?locale=LV) (turpmāk – Direktīva 2013/34).

|  |  |  |  |  |  |
| --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(Norāda pēc iespējas konkrētāku teksta vienību)* | **Projekta punkts vai apakšpunkts, kas izpilda A ailē minēto prasību**  *(Norāda pēc iespējas konkrētāku teksta vienību)* | **Vai A ailē minētā prasība ar B ailē minēto projekta punktu vai apakšpunktu tiek izpildīta pilnībā vai daļēji?**  *(Ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais projekta punkts vai apakšpunkts paredz stingrākas prasības, nekā A ailē minētā prasība?**  *(Ja paredz stingrākas prasības, norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti?**  *(Ja Eiropas Savienības tiesību akts paredz izvēles iespēju, norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām?**  *(Ja paredz, norāda, kas un kādā termiņā šo paziņošanas pienākumu izpildīs)* |
| A | B | C | D | E | F |
| Direktīvas 91/674 63. panta IV punkts | Projekta 32. punkts | Izpilda pilnībā | Nē | Jā | Direktīvas 91/674 70. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu.  Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2013/34 6. panta 1. punkts | Projekta 16. punkts | Izpilda pilnībā, izņemot Direktīvas 2013/34 6. panta 1. punkta g), h) un i) apakšpunktu. Minētajos apakšpunktos paredzētās prasības netiek pārņemtas, jo attiecīgajos jautājumos piemērojamas Komisijas 2023. gada 13. septembra regulas (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002 (turpmāk – Starptautiskie grāmatvedības standarti), prasības. | Nē | Jā | Direktīvas 2013/34 53. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu.  Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2013/34 16. panta 1. punkta a) apakšpunkts | Projekta 23.2. apakšpunkts un 24. punkts | Izpilda pilnībā | Nē | Jā |
| Direktīvas 2013/34 16. panta 1. punkta g) apakšpunkts | Projekta 31. punkts | Izpilda pilnībā | Nē | Jā |
| Direktīvas 2013/34 16. panta 1. punkta d) apakšpunkts | Projekta 30. punkts | Izpilda pilnībā | Nē | Jā |
| Direktīvas 2013/34 16. panta 1. punkta h) apakšpunkts | Projekta 38. punkts | Izpilda pilnībā | Nē | Jā |
| Direktīvas 2013/34 16. panta 1. punkta e) apakšpunkts | Projekta 41. punkts | Izpilda pilnībā | Nē | Jā |
| Direktīvas 2013/34 16. panta 1. punkta f) apakšpunkts | Projekta 35. punkts | Izpilda pilnībā | Nē | Jā |
| Direktīvas 2013/34 17. panta 1. punkta r) apakšpunkts | Projekta 26. punkts | Izpilda pilnībā | Nē | Jā |
| Direktīvas 2013/34 17. panta 1. punkta h) un i) apakšpunkts | Projekta 27. punkts | Izpilda pilnībā | Nē | Jā |
| Direktīvas 2013/34 17. panta 1. punkta g) apakšpunkts | Projekta 28. punkts | Izpilda pilnībā | Nē | Direktīvas 2013/34 17. panta 1. punkta g) apakšpunkta otrā daļa paredz, ka dalībvalstis var atļaut šā apakšpunkta pirmajā daļā prasīto informāciju sniegt pārskata veidā, kuru reģistrē saskaņā ar Direktīvas 2009/101/EK 3. panta 1. un 3. punktu, šādu pārskatu reģistrēšanu atspoguļojot finanšu pārskatu piezīmēs. Minētā izvēles iespēja netiek izmantota, jo projekta 28. punkta otrais teikums atļauj atkāpties no informācijas atklāšanas finanšu pārskatu pielikumā tādai mātes sabiedrībai, kura pati vai tās mātes sabiedrība sagatavo konsolidēto gada pārskatu un savā konsolidēto finanšu pārskatu pielikumā atklāj informāciju par attiecīgajām meitas sabiedrībām un asociētajām sabiedrībām.  Direktīvas 2013/34 17. panta 1. punkta g) apakšpunkta otrā daļa vienlaikus paredz, ka dalībvalstis var arī atļaut nenorādīt šādu informāciju, ja tās būtība ir tāda, ka tās atklāšana varētu radīt nopietnu kaitējumu ikvienam uzņēmumam, uz kuru tā attiecas; katru šādas informācijas nesniegšanas gadījumu norāda finanšu pārskatu piezīmēs. Minētā izvēles iespēja tiek izmantota projekta 28. punktā, paredzot, ka izņēmuma gadījumā var nenorādīt informāciju, kuras atklāšana varētu nopietni kaitēt attiecīgās sabiedrības interesēm, vienlaikus finanšu pārskatu pielikumā norādot, ka šāda informācija netiek sniegta minētā iemesla dēļ.  Vienlaikus minētā Direktīvas 2013/34 norma paredz, ka dalībvalstis var padarīt šāda izņēmuma izmantošanas iespēju atkarīgu no iepriekšējas administratīvas vai tiesas atļaujas. Minētā izvēles iespēja projektā netiek izmantota, jo tā radītu papildu administratīvo slogu gan attiecīgiem finanšu tirgus dalībniekiem, gan Latvijas Bankai un tiesu sistēmai. Turklāt līdzīgā situācijā Gada pārskatu un konsolidēto gada pārskatu likuma 53. panta trešajā daļā netiek paredzēta iepriekšējas atļaujas nepieciešamība. |
| Direktīvas 2013/34 17. panta 1. punkta l) un m) apakšpunkts | Projekta 29. punkts | Izpilda pilnībā | Nē | Jā |
| Direktīvas 2013/34 17. panta 1. punkta o) apakšpunkts | Projekta 23.5. apakšpunkts | Izpilda pilnībā | Nē | Jā |
| Direktīvas 2013/34 17. panta 1. punkta p) apakšpunkts | Projekts 30. punkts | Izpilda pilnībā | Nē | Jā |
| Direktīvas 2013/34 17. panta 1. punkta e) apakšpunkts | Projekta 34. un 38. punkts | Izpilda pilnībā | Nē | Jā |
| Direktīvas 2013/34 17. panta 1. punkta f) apakšpunkts | Projekta 37. punkts | Izpilda pilnībā | Nē | Jā |
| Direktīvas 2013/34 17. panta 1. punkta q) apakšpunkts | Projekta 42. punkts | Izpilda pilnībā | Nē | Jā |
| Direktīvas 2013/34 18. panta 1. punkta b) apakšpunkts | Projekta 39. punkts | Izpilda pilnībā | Nē | Jā |
| Direktīvas 2013/34 18. panta 1. punkta a) apakšpunkts | Projekta 40. punkts | Izpilda pilnībā | Nē | Jā |
| Direktīvas 2013/34 19. panta 1. punkta pirmā, otrā un trešā daļa | Projekta 8.3. un 8.4. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta a) apakšpunkts | Projekta 8.5. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta b) apakšpunkts | Projekta 8.6. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta c) apakšpunkts | Projekta 8.7. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta d) apakšpunkts | Projekta 8.8. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta e) apakšpunkts | Projekta 8.9. apakšpunkts | Izpilda pilnībā | Nē | Jā |

2. pielikums

Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Apdrošināšanas un pārapdrošināšanas sabiedrību un ārvalsts apdrošinātāju filiāļu grāmatvedības, gada pārskata un konsolidētā gada pārskata sagatavošanas noteikumi" apkopojums**

|  |  |  |  |
| --- | --- | --- | --- |
| **Nr.p.k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| **1.** | Par gada pārskatā ietilpstošo finanšu pārskatu posteņu detalizācijas pakāpi. | **Valsts ieņēmumu dienests** elektroniskās deklarēšanas sistēmā (turpmāk – EDS) izveidojis strukturētās ievadformas ar finanšu pārskata sastāvdaļām un posteņiem atbilstoši finanšu tirgu pārraugošās iestādes (līdz reorganizācijai – Finanšu un kapitāla tirgus komisija) noteikumiem par gada pārskatu sagatavošanu.  Noteikumu projekts paredz izmaiņas apdrošināšanas sabiedrību bilances, peļņas vai zaudējumu aprēķina, naudas plūsmas pārskata un kapitāla un rezervju izmaiņu pārskata posteņos, kā rezultātā Valsts ieņēmumu dienestam nepieciešams pārveidot EDS izveidoto strukturēto shēmu, kas savukārt prasīs attiecīgu finansējumu.  Valsts ieņēmumu dienests lūdz noteikumu projekta anotācijā iekļaut informāciju par izmaiņu ietekmi uz valsts budžetu. | **Nav ņemts vērā.**  Latvijas Banka, izstrādājot noteikumus par gada pārskata sagatavošanu kredītiestādēm, ieguldījumu brokeru sabiedrībām, ieguldījumu pārvaldes sabiedrībām, privātajiem pensiju fondiem un apdrošināšanas sabiedrībām, pamatojas uz prasībām, kuras nosaka Starptautiskie grāmatvedības standarti attiecībā uz finanšu pārskatu posteņu uzrādīšanu un vērtēšanu, kā arī uz attiecīgo grāmatvedības direktīvu prasībām jomās, kuras neregulē Starptautiskie grāmatvedības standarti (vadības ziņojums un pielikumā atklājamā informācija). Šogad, gatavojot attiecīgo tirgus dalībnieku gada pārskata sagatavošanas noteikumu projektu pārapstiprinšanai no Finanšu un kapitāla tirgus komisijas (turpmāk – FKTK) normatīvajiem noteikumiem par Latvijas Bankas noteikumiem, tika izvērtēta lietderība noteikt detalizētu posteņu uzskaitījumu. Jebkurā gadījumā, sagatavojot finanšu pārskatus, jāpiemēro vispārējie finanšu pārskatu sagatavošanas principi, t. sk. būtiskuma princips, kas pieprasa individuālu pieeju, lai finanšu pārskati sniegtu skaidru un patiesu priekšstatu par tirgus dalībnieku finansiālo stāvokli, darbības rezultātiem un naudas plūsmu.  Ņemot vērā saņemto informāciju par to, ka Valsts ieņēmumu dienests elektroniskās deklarēšanās sistēmā ir izveidojis strukturētas ievadformas ar finanšu pārskatu sastāvdaļām un posteņiem atbilstoši FKTK normatīvajiem noteikumiem par gada pārskata sagatavošanu, Latvijas Banka norāda, ka finanšu pārskatu posteņu izkārtojums FKTK normatīvajos noteikumos ir norādīts kā paraugs, t. i., ieteicams, bet ne obligāts.  Papildus Latvijas Banka informē, ka saskaņā ar Latvijas Bankas iekšējās kārtības noteikumiem, izstrādājot noteikumu projektus, to anotācijā tiek iekļauta informācija par ietekmes izvērtējumu uz Latvijas Bankas budžetu, bet ne uz citu iestāžu budžetiem, tāpēc minēto informāciju pieņemam zināšanai. |